SMERNICA KOMISIE 2008/64/ES
z 27. júna 2008,
ktorou sa menia a dopĺňajú prílohy I až IV k smernici Rady 2000/29/ES o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä na jej článok 14 druhý odsek písm. c) a d),
po porade s príslušnými členskými štátmi,
keďže:
(1)
V smernici 2000/29/ES sa ustanovujú určité opatrenia proti zavlečeniu organizmov škodlivých pre rastliny alebo rastlinné produkty do členských štátov z iných členských štátov alebo tretích krajín. Zároveň sa v nej vymedzujú určité zóny, ktoré sa uznávajú za chránené zóny.
(2)
Na základe informácií, ktoré poskytli členské štáty, sa stanovilo, že iba určité sadenice Dendranthema (DC.) Des Moul, Dianthus L., Pelargonium l'Hérit. ex Ait. a Solanaceae predstavujú riziko rozšírenia Heliothis armigera Hübner. Keďže šírenie tohto organizmu sa obmedzuje na tieto rastliny, organizmus by sa mal vypustiť z prílohy I k smernici 2000/29/ES, v ktorej sa ustanovuje všeobecný zákaz, a mal by sa namiesto toho zahrnúť do prílohy II k uvedenej smernici, ktorou sa ustanovuje zákaz, iba pokiaľ ide o konkrétne rastliny, ktoré predstavujú riziko. Okrem toho názov Heliothis armigera Hübner by sa mal zmeniť na Helicoverpa armigera (Hübner) v súlade s jeho najnovším prehodnoteným vedeckým pomenovaním.
(3)
Na základe informácií, ktoré predložili členské štáty, sa jednoznačne potvrdilo, že Colletotrichum acutatum Simmonds sa vyskytuje v celom Spoločenstve. Z toho dôvodu by sa tento organizmus nemal uvádzať ako škodlivý organizmus v rámci smernice 2000/29/ES a na tento organizmus by sa nemali vzťahovať žiadne ďalšie ochranné opatrenia v rámci uvedenej smernice. Príloha II k smernici 2000/29/ES by sa preto mala zodpovedajúcim spôsobom zmeniť a doplniť.
(4)
Z informácií, ktoré predložilo Portugalsko, vyplýva, že Citrus tristeza virus (európske izoláty) sa v súčasnosti vyskytuje na Madeire. Táto časť portugalského územia by sa preto už naďalej nemala uznávať za chránenú zónu, pokiaľ ide o tento škodlivý organizmus, a prílohy II a IV k smernici 2000/29/ES by sa mali zodpovedajúcim spôsobom zmeniť a doplniť.
(5)
Z informácií, ktoré predložilo Španielsko, vyplýva, že Thaumetopoea pityocampa (Den. a Schiff.) sa v súčasnosti vyskytuje na Ibize. Táto časť španielskeho územia by sa preto už naďalej nemala uznávať za chránenú zónu, pokiaľ ide o tento škodlivý organizmus, a prílohy II a IV k smernici 2000/29/ES by sa mali zodpovedajúcim spôsobom zmeniť a doplniť.
(6)
Z informácií, ktoré predložilo Slovinsko, vyplýva, že Erwinia amylovora (Burr.) Winsl. et al. sa v súčasnosti vyskytuje v regiónoch Koroška a Notranjska. Tieto regióny by sa preto už naďalej nemali uznávať za chránenú zónu, pokiaľ ide o Erwinia amylovora (Burr.) Winsl. et al., a prílohy II, III a IV k smernici 2000/29/ES by sa mali zodpovedajúcim spôsobom zmeniť a doplniť.
(7)
Z informácií, ktoré predložilo Taliansko, vyplýva, že Erwinia amylovora (Burr.) Winsl. et al. sa v súčasnosti vyskytuje v určitých častiach jeho regiónov Emilia-Romagna, Lombardsko a Veneto. Tieto časti talianskeho územia by sa preto už naďalej nemali uznávať za chránené zóny, pokiaľ ide o Erwinia amylovora (Burr.) Winsl. et al., a prílohy II, III a IV k smernici 2000/29/ES by sa mali zodpovedajúcim spôsobom zmeniť a doplniť.
(8)
Na základe švajčiarskych právnych predpisov o ochrane rastlín kantóny Berne a Grisons už nie sú uznávané za chránenú zónu, pokiaľ ide o Erwinia amylovora (Burr.) Winsl. et al. vo Švajčiarsku. Výnimka, ktorou sa umožňuje určitý dovoz z týchto regiónov do určitých chránených zón v rámci osobitných požiadaviek, by sa preto mala vypustiť a časť B prílohy IV k smernici 2000/29/ES by sa mala zodpovedajúcim spôsobom zmeniť a doplniť.
(9)
Prílohy I až IV k smernici 2000/29/ES by sa preto mali zodpovedajúcim spôsobom zmeniť a doplniť.
(10)
Opatrenia stanovené v tejto smernici sú v súlade so stanoviskom Stáleho výboru pre zdravie rastlín,
PRIJALA TÚTO SMERNICU:
Článok 1
Prílohy I až IV k smernici 2000/29/ES sa týmto menia a dopĺňajú v súlade s prílohou k tejto smernici.
Článok 2
1. Členské štáty prijmú a uverejnia zákony, iné právne predpisy a správne opatrenia potrebné na dosiahnutie súladu s touto smernicou najneskôr do 31. augusta 2008. Komisii bezodkladne oznámia znenie týchto ustanovení a tabuľku zhody týchto ustanovení a tejto smernice.
Tieto ustanovenia sa uplatňujú od 1. septembra 2008.
Členské štáty uvádzajú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze určujú členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť tretím dňom po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Bruseli 27. júna 2008